**Biroul de informare publică şi relaţii cu presa din cadrul Parchetului de pe lângă Înalta Curte de Casaţie şi Justiţie, este împuternicit să aducă la  cunoştinţa opiniei publice următoarele:**

Urmare numeroaselor articole de presă şi reportaje TV, referitoare la incidentul ce a avut loc în localitatea Deta, în care au fost implicaţi mai mulţi tineri şi în care s-a acreditat ideea unor soluţii judiciare, dispuse în 2009, 2010, 2011 favorabile ,,*fiilor primarului localităţii*,, în temeiul dispoziţiilor art. 65 alin.3 din Legea nr. 304/2004 modificată şi republicată şi al dispoziţiilor art.6 lit. e din Regulamentul de ordine interioară al parchetelor, publicat în Monitorul Oficial - Partea I, nr. 154 din 05.03.2011.

Procurorul General al Parchetului de pe lângă Înalta Curte de Casaţie şi Justiţie, doamna Laura Codruţa Kovesi a dispus efectuarea, prin procuror anume desemnat, a unui control al soluţiilor dispuse de Parchetul de pe lângă Judecătoria Deta, **în perioada 2009 – semestrul I 2011,** în cauzele având ca obiect fapte comise cu violenţă de către **ROMAN BOGDAN DANIEL şi ROMAN CĂLIN.**

Din materialul de control a rezultat că au fost soluţionate patru cauze penale, având ca obiect săvârşirea de către Roman Bogdan Daniel şi Roman Călin a infracţiunilor de loviri sau alte violenţe, ameninţare, distrugere.

Potrivit verificării efectuate, în trei cauze penale înregistrate pe rolul Parchetului de pe lângă judecătoria Deta s-a dispus neînceperea urmăririi penale, ca urmare a existenţei unor impedimente de ordin procedural, care au împiedicat punerea în mişcare a acţiunii penale ori ca urmare a unor cauze de înlăturare a răspunderii penale (*retragerea plângerii prealabile, lipsa plângerii prealabile, lipsa elementelor care să confirme existenţa faptei sesizate şi lipsa condiţiilor de fond şi formă prev. de art.279-284 Cod procedură penală)*.  În aceste cauze, din verificările efectuate a rezultat că nu au fost exercitate căile de atac prevăzute de art. 275-2781 Cod procedură penală, respectiv nu au fost formulate de către persoanele interesate plângeri contra soluţiilor de neurmărire penală.

 O cauză penală înregistrată pe rolul Parchetului de pe lângă Judecătoria Deta, respectiv dosarul nr. 1253/P/2010 a fost soluţionată prin punerea în mişcare a acţiunii penale şi trimiterea în judecată, prin rechizitoriul procurorilor, a numiţilor Roman Bogdan Daniel şi Roman Călin.

           Soluţiile dispuse în cauzele verificate au fost legale şi temeinice, cauzele care au determinat soluţii de neurmărire penală dispuse la nivelul Parchetului de pe lângă Judecătoria Deta, fiind determinate de impedimente de ordin procedural.

*Precizăm,* Prim Procurorul Parchetului de pe lângă Tribunalul Timiş a dispus, în temeiul art. 209 al.41 Cpp, prin rezoluţia din data de 24.07.2011, preluarea cauzei privind pe numiţii Roman Bogdan Daniel şi Roman Călin şi alţii, cercetaţi sub aspectul săvârşirii a ***trei infracţiuni de loviri sau alte violenţe, ultraj contra bunelor moravuri şi tulburarea liniştii publice, respectiv portul, fără drept, în locurile şi împrejurările în care s-ar putea primejdui viaţa sau integritatea corporală a persoanelor ori s-ar putea tulbura ordinea şi liniştea publică, a unor obiecte fabricate sau confecţionate anume pentru tăiere, împungere sau lovire***, de la Parchetul de pe lângă Judecătoria Deta. Considerentele care au stat la baza acestei preluări au vizat complexitatea cauzei,  impactul mediatic al cauzei, numărul redus de procurori de la unitatea locală de parchet, precum şi  soluţionarea cu celeritate a acesteia. În cauză a fost luată, la propunerea procurorilor, măsura arestării preventive faţă de mai mulţi inculpaţi, printre care şi Roman Bogdan Daniel şi Roman Călin.